Husni Muborak prezidentlikdan ketadi, lekin hozir emas
Misrni 30 yildan beri boshqarib kelayotgan Muborak xalq qarshiligiga qaramay prezidentlikda muddati oxirigacha qolmoqchi.
"Sentabr oyida rejalangan saylovlarda o'z nomzodimni qo'ymayman. Hozirgi muddatimni tugallab, iste'foga chiqaman", - dedi Muborak, uning hokimiyatdan ketishini talab qilayotgan xalqqa murojaat qilar ekan. "Men sizga sidqidildan xizmat qildim va qilishda davom etaman. Vatanimiz ravnaqi uchun jonimni berishga tayyorman. Shu zaminda hayotdan ko'z yumishni istayman",- deydi Muborak. Ayni damlarda ham maydon haloyiqqa to'la. Misrning boshqa shaharlari, jumladan Aleksandriyada ham namoyishlar avjida. Taxminan sakkiz million kishi qozg'olonda qatnashayotgani ma'lum. Odamlar qo'lida "Diktatorning kuni bitdi", "Muborak, ket", 'Qonxo'r rahbarga boshqa toqat yo'q", "Misr xalqi erkinlik istaydi", "Xalqning sabri bitdi" degan yozuvlar ko'rasiz. G'alayonlar boshlangach, u ommani tinchlantirishga urinib, vazirlar mahkamasini tarqatib yuborgan, atrofidagi odamlarni yangilagan edi, hatto ilk bor vitse-prezident ham tayinladi. Lekin namoyishlar avj olsa olyaptiki, tinmayapti. Bugungi murojaatidan keyin ham odamlarning g'azabi yanada oshgani kuzatilmoqda. Namoyishchilar Muborakka ishonch yo'q deydi. Muxolifat birlashishga harakat qilib, o'ziga Muhammad al-Barodiy, xalqaro maydonda tanilgan arbobni tanlagan. Uzoq yillardan beri man etilgan Musulmon Birodarlar diniy-siyosiy harakati va dunyoviy tuzum tarafdorlaridan tashkil topgan oppozitsiya Husni Muborak ishdan ketsa, armiya bilan muzokara boshlashga, muvaqqat hukumat tuzishga tayyor ekanini bildirgan. Armiya Misr davlati va xalqiga sodiqligini bayon qilib, namoyishlarni kuzatmoqda. Hech bir fuqaro o'qqa olinmaydi, deyiladi harbiy e'londa. Qo'shma Shtatlar, Misrning eng yirik ittifoqchisi, Husni Muborak saylovda boshqa nomzodini qo'ymaslikka qaror qilganidan mamnun. Uning prezidentlikdan ketishiga chaqirmagan. Oq Uy Misr kelajagi uning xalqi qo'lida deyish bilan cheklanmoqda. Namoyishlarda shu kungacha qariyb 100 kishi halok bo'lgan. Navbahor Imamova - "Amerika Ovozi"ning yetakchi multimedia jurnalisti. turkumidagi teledasturlar muallifi. Ko'rsatuvlar taqdim etish bilan birga prodyuser, muxbir va muharrir. O'zbekistonda akkreditatsiyadan o'tgan yagona amerikalik jurnalist. "Amerika Ovozi"da 2002-yildan beri ishlaydi. Jurnalistik faoliyatini 1996-yilda O'zbekiston radiosining "Xalqaro hayot" redaksiyasida boshlagan. Jahon Tillar Universiteti Xalqaro jurnalistika fakultetida dars bergan. Ommaviy axborot vositalari bo'yicha bakalavrlikni Hindistonning Maysur Universitetidan , magistrlikni esa AQShning Bol Davlat Universitetidan olgan. Shuningdek, Garvard Universitetidan davlat boshqaruvi va liderlik bo'yicha magistrlik diplomiga ega. Jurnalistik va ilmiy materiallari qator xalqaro manbalarda chop etilgan. Amerikaning nufuzli universitetlari va tahlil markazlarida so'zlab, ma'ruzalar o'qib keladi. "Amerika Ovozi" oltin medali sohibi. Tashkilotda gender va jurnalistika bo'yicha kengash raisi. Toshkent viloyati Bo'stonliq tumani Qo'shqo'rg'on qishlog'ida ziyoli oilasida ulg'aygan.